yásyā́gnáyaḥ saṁsṛjyéran kíṃ tátra kárma kā́ prā́yaścittir íti sá yádi parástā́d dáhann abhīyā́t tád vidyā́t parástā́n mā́ śukrám ā́gann úpa mā́ṃ devā́ḥ prā́bhūvañ chréyā́n bhaviṣyā́mī́ti yády u asya hŕ̥̄dayaṃ vy èvá likhéd agnáye vívicaye 'ṣṭā́kapā́laṃ puroḍā́śaṃ nírvapet tásyā́vŕ̥̄t tā́ evá saptádaśa sā́midhenī́r ánubrūyā́d vā́rtraghnā́v ā́jyabhā́gau virā́jau saṃyā́jyè áthaité yā́jyā́nuvā́kyè ví te víṣvag vā́tā́jūtā́so agne bhā́mā́saḥ śuce śucayaś caranti tuvimrakṣā́so divyā́ návagvā́ vánā́vananti dhṛṣatā́ rujánta íty átha yā́jyā̀ tvā́m agne mā́nuṣīr īḍate víśo hotrā́vídaṃ víviciṁ ratnadhā́tamam gúhā́ sántaṁ subhaga viśvádarśataṃ tuviṣvaṇásaṁ suyájaṃ ghṛtaśríyam íty átho ha yó dviṣató bhrā́tṛvyā́d vyā́vívṛtseta tátkā́ma etáyā́ yajeta ví haivā̀smā́d vartata etád evá tátra kárma